Vier vas oor miljoene rande se perlemoen(Argieffoto ter illustrasie) Vier mense is Maandag in hegtenis geneem toe wetstoepassers op ŉ fasiliteit in Kaapstad toegeslaan het waar perlemoen onwettig verwerk word. Die verdagtes – tussen 24 en 39 jaar oud – sal na verwagting Woensdag in die Kaapstad-landdroshof verskyn. Lede van die Valke en die Suid-Afrikaanse Narkotikaburo (Saneb) het in samewerking met misdaadintelligensie en amptenare van die departement van bosbou en visserye op die onwettige fasiliteit in Killarney Gardens toegeslaan. Die verdagtes het die fasiliteit glo gebruik om perlemoen uit te droog. Die span het op 8 993 nat perlemoene in emmers afgekom wat altesaam 2 475,91 kg geweeg het. Zinzi Hani, woordvoerder van die Valke, sê die perlemoen het ŉ straatwaarde van meer as R4,5 miljoen. Die verdagtes se name is nie bekend gemaak nie.